Source: https://cursdeguvernare.ro/forumul-judecatorilor-cere-avocatului-poporului-sa-atace-urgent-la-ccr-modificarile-aduse-legii-csm.html
Timestamp: 2019-12-08 04:10:34+00:00
Document Index: 980461

Matched Legal Cases: ['CCR ', 'CSM ', 'CCR ', 'CSM\n', 'CCR ', 'CSM ', 'CSM ', 'CSM ', 'articolul 54']

Forumul Judecătorilor cere Avocatului Poporului să atace urgent la CCR modificările aduse Legii CSM » CursDeGuvernare.ro
Forumul Judecătorilor cere Avocatului Poporului să atace urgent la CCR modificările aduse Legii CSM
Forumul Judecătorilor a transmis Avocatului Poporului o adresă prin care îi solicită sesizarea de urgență a CCR modificările aduse Legii 317/2004 privind Consiliul Superior al Magistraturii.
Legea a fost promulgată săptămâna aceasta de președintele Klaus Iohannis, așa cum îi impunea Constituția, și publicată imediat în Monitorul Oficial, va intra în vigoare cu prevederi periculoase, consideră asociația.
Judecătorii explică faptul că respectivele reglementări, contrare recomandărilor Comisiei de la Veneţia sau GRECO, ar trebui rectificate urgent.
Argumentele Forumului Judecătorilor:
Prin Avizul 934 din 13 iulie, CDL-PI(2018)007, Comisia Europeană pentru Democraţie prin Drept a Consiliului Europei (Comisia de la Veneţia) a sugerat României ‘să reexamineze sistemul de numire/revocare a procurorilor de rang înalt, inclusiv prin revizuirea prevederilor corespunzătoare din Constituţie, în perspectiva oferirii condiţiilor pentru un proces de numire/revocare neutru şi obiectiv, prin menţinerea rolului instituţiilor, precum preşedintele ţării şi Consiliul Superior al Magistraturii (CSM), capabile să echilibreze influenţa ministrului Justiţiei’; să reexamineze, în vederea definirii lor mai clare, motivele pentru revocarea membrilor CSM; să elimine posibilitatea revocării membrilor CSM pe calea votului de retragere a încrederii de către adunările generale ale instanţelor şi Parchetelor; să identifice soluţii care să asigure o participare mai efectivă la lucrările CSM a membrilor CSM proveniţi din afara sistemului judiciar.
Prin Raportul ad hoc privind România adoptat de Grupul de state împotriva corupţiei – GRECO, au fost reiterate următoarele două recomandări adresate României în raportul de evaluare aferent rundei a patra, care nu au fost implementate până în prezent: (…) procedura pentru numirea în şi revocarea din funcţiile cele mai înalte din Parchet, cu excepţia procurorului general, prevăzută de articolul 54 din Legea 303/2004, să includă un proces care să fie atât transparent, cât şi bazat pe criterii obiective, iar Consiliului Superior al Magistraturii să i se dea un rol mai important în această procedură.
Sub toate aspectele, Curtea Constituţională are obligaţia de loialitate constituţională de a aştepta şi de a valorifica opiniile Comisiei de la Veneţia, aşadar inclusiv în privinţa modificărilor aduse legilor justiţiei. Având în vedere statutul României de parte la Convenţia Europeană a Drepturilor Omului şi de stat membru al Consiliului Europei, recomandările Comisiei de la Veneţia nu pot rămâne fără efecte în plan practic, fiind avute în vedere la îmbunătăţirea cadrului normativ, fără ca aceasta să echivaleze cu o încălcare a principiului supremaţiei Constituţiei României”, a transmis asociaţia.
Recomandările formulate de Comisia de la Veneţia nu sunt utile doar legiuitorului, în procedura parlamentară de elaborare sau modificare a cadrului legislativ, ci şi Curţii Constituţionale, la efectuarea unui control de conformitate a actului normativ adoptat de Parlament cu Legea fundamentală, ţinând seama de dispoziţiile articolului 11 alineatul (1) din Constituţie.
Etichete: avocatul poporului, ccr, forumul judecatorilor, legea csm, mobi